У сярэдняй школе №1 – пяць класаў з беларускай мовай навучання. Акрамя 1 “В”, яшчэ 5 “Б”, 5 “Г”, 6 “Б” і 7 “Б” – усяго 80 чалавек. Дырэктар школы Ала Коваль расказала, што для работы з імі падбіраюцца настаўнікі, якія маюць адпаведны вопыт. Некаторыя з іх працавалі ў вясковых школах, дзе ўсе прадметы выкладаюцца на беларускай мове. Яны самі, як правіла, закончылі школу з беларускай мовай навучання. “Класы з беларускай мовай мы забяспечваем усім самым лепшым, у тым ліку лепшымі настаўнікамі і класнымі кіраўнікамі. Напрыклад, настаўніца 1 “В”, Ірына Шаніховіч, мае вышэйшую катэгорыю”, – адзначыла Ала Коваль.